CELEX: 62021CN0771
Language: mt
Date: 2021-12-14 00:00:00
Title: Kawża C-771/21: Talba għal deċiżjoni preliminari mressqa mill-Győri Járásbíróság (l-Ungerija) fl-14 ta’ Diċembru 2021 – JH vs Wizz Air Hungary Légiközlekedési Zrt. (Wizz Air Hungary Zrt.)

21.3.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 128/7
            
         
      Talba għal deċiżjoni preliminari mressqa mill-Győri Járásbíróság (l-Ungerija) fl-14 ta’ Diċembru 2021 – JH vs Wizz Air Hungary Légiközlekedési Zrt. (Wizz Air Hungary Zrt.)
      (Kawża C-771/21)
      (2022/C 128/09)
      Lingwa tal-kawża: l-Ungeriż
      
         Qorti tar-rinviju
      
      Győri Járásbíróság
      
         Partijiet fil-kawża prinċipali
      
      
         Rikorrent: JH
      
         Konvenut: Wizz Air Hungary Légiközlekedési Zrt. (Wizz Air Hungary Zrt.)
      
         Domandi preliminari
      
      
                  1)
               
               
                  L-Artikolu 5(3) tar-Regolament (KE) Nru 261/2004 tal-Parlament Ewropew u tal-Kunsill tal-11 ta’ Frar 2004 li jistabbilixxi regoli komuni dwar il-kumpens u l-assistenza għal passiġġieri fil-każ li ma jitħallewx jitilgħu u ta’ kanċellazzjoni jew dewmien twil ta’ titjiriet, u li li jħassar ir-Regolament (KEE) Nru 295/91 (1), għandu jiġi interpretat fis-sens li, anki fil-każ ta’ ċirkustanzi straordinarji ta’ natura li jeżentaw lit-trasportatur tal-ajru mir-responsabbiltà tiegħu, huwa għandu jieħu miżuri raġonevoli sabiex jevita l-kanċellazzjoni tat-titjira?
               
            
                  2)
               
               
                  Fl-affermattiv, it-trasportatur tal-ajru għandu l-obbligu, fil-kuntest ta’ dawn il-miżuri raġonevoli:
                  
                              a.
                           
                           
                              li, malli l-ħin tat-titjir tal-ekwipaġġ jippermetti dan, imur lura sabiex jiġbor lill-passiġġieri ta’ titjira bl-ajruplan intiż li jwettaq din it-titjira iżda li ġie ddevjat lejn ajruport ġar minħabba maltempata bir-ragħad, u għalhekk iwettaq it-titjira? Fl-affermattiv, dan l-obbligu huwa impost fuq it-trasportatur tal-ajru anki jekk, minħabba dan, huwa għandu jqiegħed għad-dispożizzjoni ajruplan ieħor u ekwipaġġ ta’ sostituzzjoni fl-ajruport tat-tluq, li huwa l-ajruport ta’ bażi tat-trasportatur, sabiex iwettaq it-titjiriet li l-ewwel ajruplan kien għad kellu jiżgura?
                           
                        
                              b.
                           
                           
                              li jittrasferixxi bit-triq lill-passiġġieri lejn l-ajruplan intiż li jwettaq it-titjira iżda li ġie ddevjat, minħabba maltempata bir-ragħad, lejn ajruport ġar li jinsab 140 km ’il bogħod, u li jwettaq it-titjira minn dan l-ajruport?
                           
                        
                              c.
                           
                           
                              li jibgħat ajruplan ta’ sostituzzjoni jew li jittrasferixxi lill-passiġġieri bit-triq lejn ajruplan ta’ sostituzzjoni mibgħut lejn ajruport ġar u li għaldaqstant iwettaq it-titjira?
                           
                        
            
         (1)  ĠU Edizzjoni Speċjali bil-Malti, Kapitolu 7, Vol. 8, p. 10.